Ukrayna Daxwaza Rûsya ya Radestkirina Sievierodonetskê Red Dike
Ukrayna dibêje zêdetirî 500 sivîl, di nav wan de 40 zarok, li kêleka leşkeran di kargeha kîmyavî ya Azot de asê mane.
Ukrayna îro Çarşemê daxwaza Rûsya ya bo radestkirina bajarê Sievierodonetskê ya rojhilata welêt red kir ku çend hefte ye bûye warê şer û bi giştî wêran bûye. Rûsya bang li hêzên Ukraynî yên li kargeha Azot kiribû ku divê ji îro serê sibê berxwedana xwe ya bê wate rawestînin û çekan deynin. Ukrayna dibêje ku 40 ji wan zarok, pirtir ji 500 sivîl li kêleka leşkeran li kargeha kîmyayî Azot asê mane. Bajarvanê Sievierodonetsk, Oleksandr Stryuk îro ragihand ku hêzên Rûsî hewil didin ku ji çend alîyan bajêr dagir bikin. "Lê, Ukraynî berevanîya bajêr didomînin û tevî ku hemî pirên ku bajêr bi derve girêdidin wêran bûne jî tekilîyên wan bi bi tevahî qut nebûne,"Stryuk got. Wî dîyar kir ku hewila wan didome ku dijmin ber bi navenda bajêr ve bikşînin. "Ev rewşeke berdewam e ku bi serketinên beşkî û vekişînên taktîkî didome," Stryuk got. Lê, bajarvan Stryuk behsa daxwaza radestkirinê ya Rûsan nekir. Moskowê ragihandibû ku ewê destûre bide ku sivîl îro Çarşemê ji kargeha Azot derkevin, lê cudaxwazên bi piştgirîya Rûsya got ku jiber topbarana Ukrayna plan têk çûye. Li gor wê planê divê sivîl wê ji herema bin kontrola cudaxwazên bi piştgirîya Rûsya re bihatana şandin. Serhiy Gaidai, walîyê herêma Luhanskê ku bajarê Sievierodonetsk girêdayê wê ye, got ku artêşa Ukraynî berevanîya bajêr didomîne û hewil dide ku hêzên Rûsî rawestîne. Hêzên Rûsî ev çend hefte ne girîngî daye ser girtina herêma Donbas ya rojhilata Ukrayna, ku hevsînora Rûsya ye û ji herêmên Luhansk û Donetsk pêk tê.